**МИНИСТЕРСТВО НА РЕГИОНАЛНОТО РАЗВИТИЕ И**

**БЛАГОУСТРОЙСТВОТО**

**Проект**

**Наредба за изменение и допълнение на**

**Наредба № РД-02-20-3 от 21.12.2015 г. за проектиране, изпълнение и поддържане на сгради за обществено обслужване в областта на образованието и науката, здравеопазването, културата и изкустват**а

(обн., ДВ, бр. 5 от 19.01.2016 г., в сила от 20.04.2016 г., попр., бр. 13 от 16.02.2016 г.)

**§ 1.** В чл. 17 т. 1 се изменя така:

„1. предпазните парапети с цел обезопасяване срещу възможно падане се проектират с височина най-малко 1,05 m за обезопасяване срещу падане от височини до 20 m и с височина най-малко 1,20 m за обезопасяване срещу падане от височини над 20 m, като парапетите се изпълняват от здрав материал без хоризонтално поставени ограждащи елементи при ажурните парапети”.

**§ 2.** В чл. 26, ал. 3 се правят следните изменения:

1. Точка 3 се изменя така:

„3. сградите на училищата, детските градини и детските ясли се проектират на разстояние от уличната регулационна линия и вътрешните регулационни линии съгласно изискванията на Закона за устройство на територията и подробните устройствени планове;”;

2. В точка 7 изразът „Наредба № 2 от 2004 г. за планиране и проектиране на комуникационно-транспортните системи на урбанизираните територии (ДВ, бр. 86 от 2004 г.)” се заменя с „наредбата по чл. 75, ал. 4, предл. първо от Закона за устройство на територията”.

**§ 3.** В чл. 55 се правят следните изменения и допълнения:

1. В ал. 1 преди думите „сграда на детско заведение” се добавя думата „самостоятелна”;
2. Алиния 3 се отменя;
3. Създава се ал. 4:

„(4) При разполагане на детската градина в част от сграда, помещенията на детското заведение се проектират в първите два надземни етажа, като се допуска разполагането на обслужващи помещения в подземния или полуподземния етаж и административни помещения на третия етаж.”.

**§ 4.** В чл. 56 се правят следните изменения и допълнения:

1. Създава се ал. 2:

„(2) Когато детската градина се разполага в част от сграда, за нея се проектира най-малко един самостоятелен вход. По изключение се допуска използването на входа и общите части на сградата при спазване изискванията на Закона за устройство на територията.”.

1. Досегашните ал. 2 и ал. 3 стават съответно ал. 3 и ал. 4.
2. Досегашната ал. 4 става ал. 5 и в нея след думата „посетители” се добавя изразът ”по възможност”.

**§ 5.** В чл. 57 се правят следните изменения и допълнения:

1. В ал. 1 след думата „помещенията” се добавя изразът „спалня и занималня”;
2. В ал. 2, т. 1 накрая се поставя запетая и се добавя изразът „югозапад и по изключение на запад”;
3. В ал. 3 след думата „височина” се добавят думите „най-много”;
4. В ал. 4 числото „50” се заменя с числото „30”.

**§ 6.** В чл. 59 се правят следните изменения и допълнения:

1. В ал. 1 думите „и помещение за учители и възпитатели” се заличават.
2. В ал. 3 се създава изречение трето:

„Допуска се обединяване на помещенията занималня с кът за хранене и спалня при спазване на общата необходима площ съгласно таблица 4.”.

1. В таблица 4:

а) в ред № 1, колона 3 числото „110” се заменя с числото „100”, а изразът „2,5+2,5” се заменя с „2,0+2,0”;

б) в ред № 1, колона 4 числото „55” се заменя с числото „50”, а числото „2,5” се заменя с „2,0”;

в) в ред № 1, колона 3 числото „3,0” се заменя с числото „2,0”;

г) ред № 6 се заличава.

**§ 7.** В чл. 60 се правят следните изменения и допълнения:

1. Ал. 2 се изменя така:

„(2) Към детските градини се предвиждат закрити помещения за спорт и музикални занимания – най-малко една зала съгласно таблица 5 за ползване последователно от всички групи по учебен график. Със заданието за проектиране се определят необходимите зали, площта им и възможностите за обединяването им в зависимост от броя на групите в детската градина. Спортните занимания могат да се провеждат и в специализирани спортни бази при осигурен транспорт.”;

1. В ал. 5 думата „сградата” се заменя с „двора” и след думите „детското заведение” се добавя изразът „по възможност”.

**§ 8.** В табл. 6 към чл. 61 в ред № 3, колона 3 числото „16” се заменя с „12”.

**§ 9.** В чл. 63 се правят следните изменения и допълнения:

1. В ал. 2, изречение второ след думите „Кухненският блок” се поставя запетая и добавя изразът „когато храната се приготвя на място в детското заведение,”;
2. В ал. 4 след думите „Помещението за пералня” се поставя запетая и се добавя изразът „когато се изисква със заданието за проектиране,”;
3. В ал. 5 след думите „изпиране на бельото” се добавя изразът „за детски градини с шест и повече групи”, а думите „с отделен вход” се заличават.

**§10.** В чл. 82, ал. 1 числото „50” се заменя с „30”.

**§ 11.** В чл. 92 ал. 5 се изменя така:

„(5) Оградата на детската градина и детската ясла се предвижда с височина до 2,20 м. Когато детската градина се разполага в част от сграда или като самостоятелна сграда в имот за комплексно застрояване, се допуска частично ограждане на площта, ползвана от детската градина, включително и само на площадките за игра. Не се допускат изцяло плътни огради.”.

**§ 12.** В чл. 93, ал. 1 се правят следните изменение и допълнения:

1. В т. 4 преди числото „28” се добавя изразът „най-малко”;
2. В т. 5 изразът „59 – 65” се заменя с „62 – 64”.

**§ 13.** В чл. 94 се правят следните изменение и допълнения:

1. В ал. 2 изразът „не по-малка от 1,40 м” се заменят със „съгласно чл. 17, т. 1”;
2. В ал. 4 изразът „1,10 m и 1,20 m за деца от началната степен на обучение І – ІV клас” се заменя с „0,90 m”;
3. В ал. 7 числото „1,0” се заменя с „0,90”.

**ПЕТЯ АВРАМОВА**

**МИНИСТЪР**